               ЕВРОПЕЙСКА КОМИСИЯ
            Брюксел, 21.11.2018
            COM(2018) 805 final
            Препоръка за
            ПРЕПОРЪКА НА СЪВЕТА
            с оглед да се отстрани наблюдаваното значително отклонение от плана за корекции за постигане на средносрочната бюджетна цел в Унгария
            {SWD(2018) 504 final}

               Препоръка за

               ПРЕПОРЪКА НА СЪВЕТА

               с оглед да се отстрани наблюдаваното значително отклонение от плана за корекции за постигане на средносрочната бюджетна цел

                  в Унгария

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 10, параграф 2, втора алинея от него,

               като взе предвид препоръката на Европейската комисия,

               като има предвид, че:

               (1)На 22 юни 2018 г. Съветът реши в съответствие с член 121, параграф 4 от Договора за функционирането на Европейския съюз („ДФЕС“), че в Унгария съществува значително отклонение от плана за корекции за постигане на средносрочната бюджетна цел, и публикува препоръка към Унгария да предприеме необходимите мерки, за да гарантира, че номиналният темп на растеж на нетните първични държавни разходи
                  2
                не надвишава 2,8 % през 2018 г., което съответства на годишна корекция на структурното салдо от 1,0 % от БВП.
                  3
                Освен това той препоръча на Унгария да използва всички извънредни приходи за намаляване на дефицита и да предприеме мерки за бюджетна консолидация, които следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2018 г., в който Унгария да докладва относно действията, предприети в отговор на тази препоръка.

               (2)На 13 юли 2018 г. Съветът препоръча на Унгария да гарантира, че през 2018 г. ще спази препоръката на Съвета от 22 юни 2018 г. с оглед да отстрани наблюдаваното значително отклонение от плана за корекции за постигане на средносрочната бюджетна цел
                  4
               . За 2019 г. Съветът препоръча на Унгария да гарантира, че номиналният темп на растеж на нетните първични държавни разходи няма да надвиши 3,9 %, което съответства на годишна корекция на структурното салдо от 0,75 % от БВП.

               (3)На 18 и 19 септември 2018 г. Комисията проведе мисия за засилено наблюдение в Унгария с цел да извърши мониторинг на място съгласно член 11, параграф 2 от Регламент (ЕО) № 1466/97 на Съвета. След като изпрати предварителните си заключения на унгарските органи за коментар, Комисията докладва констатациите си на Съвета на 21 ноември 2018 г. Впоследствие тези заключения бяха оповестени публично.

               (4)На 15 октомври 2018 г. унгарските органи представиха доклада за ефективни действия в отговор на препоръката на Съвета от 22 юни 2018 г.
                  5
                Като се има предвид информацията, предоставена от органите в този доклад, и цялостната оценка въз основа на прогнозата на Комисията от есента на 2018 г., на 21 ноември 2018 г. Съветът стигна до заключението, че Унгария не е предприела ефективни действия в отговор на препоръката на Съвета от 22 юни 2018 г.

               (5)С оглед на липсата на ефективни действия от страна на Унгария и натрупаното голямо отклонение на страната от подходящия план за корекции за постигане на нейната средносрочна бюджетна цел, е целесъобразно до тази държава членка да бъде отправена преразгледана препоръка съгласно член 121, параграф 4 от ДФЕС относно подходящите мерки, които трябва да бъдат предприети.

               (6)Въз основа на прогнозата на Комисията от есента на 2018 г. структурният дефицит на Унгария през 2017 г. се е увеличил с 1,7 % от БВП и е достигнал 3,4 %, като се очаква през 2018 г. той допълнително да се влоши с 0,4 % от БВП, достигайки 3,8 %. В резултат на това се очаква структурният дефицит да бъде 2,3 % от БВП, което е далеч от средносрочната бюджетна цел от 1,5 % през 2018 г.

               (7)С цел коригиране на натрупаните отклонения и връщане на Унгария към подходящ план за корекции след отклоненията в миналото, годишната корекция на структурното салдо от 0,75 % от БВП за 2019 г., съдържаща се в препоръката на Съвета към Унгария от 13 юли 2018 г., следва да бъде придружена от допълнителна и постоянна корекция. Допълнителна корекция от 0,25 % от БВП изглежда целесъобразна предвид мащаба на наблюдаваното значително отклонение от препоръчания план за корекции за постигане на средносрочната бюджетна цел. Тя ще ускори корекцията обратно в посока към постигане на средносрочната бюджетна цел.

               (8)Изискваното подобрение на структурното салдо с 1,0 % от БВП през 2019 г. съответства на номинален темп на растеж на нетните първични държавни разходи, който не надвишава 3,3 % през 2019 г.

               (9)Подобрението на структурното салдо от 1,0 % от БВП през 2019 г. съответства на необходимост да се предприемат мерки в общ размер от 0,5 % от БВП в структурно изражение в сравнение с настоящото базово равнище за 2019 г. в прогнозата на Комисията от есента на 2018 г., предвид на предвиждането за подобрение на структурното салдо през 2019 г.

               (10)Изискванията за 2019 г., заложени в настоящата препоръка, отменят съответните изисквания във фискалната препоръка, съдържаща се в препоръката на Съвета към Унгария от 13 юли 2018 г.

               (11)Унгария следва да докладва на Съвета за действията, предприети в отговор на настоящата препоръка, в срок до 15 април 2019 г., по възможност като част от програмата за конвергенция, която се представя съгласно член 7 от Регламент (ЕО) № 1466/97.

               (12)Целесъобразно е настоящата препоръка да се оповести публично,

               ПРЕПОРЪЧВА НА УНГАРИЯ:

               (1)да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2019 г., което съответства на годишна корекция на структурното салдо от 1,0 % от БВП, като по този начин държавата членка следва подходящ план на корекции за постигане на средносрочната бюджетна цел;

               (2)да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа;

               (3)да докладва на Съвета до 15 април 2019 г. за предприетите действия в отговор на настоящата препоръка. В доклада следва да се съдържат достатъчно конкретизирани и обявени по правдоподобен начин мерки, включително тяхното бюджетно въздействие, както и актуализирани и подробни бюджетни прогнози за 2019 г.

               Адресат на настоящата препоръка е Унгария.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (3)

                        ОВ С 223, 27.6.2018 г., стр. 1.

                     (4)

                        Препоръка на Съвета от 13 юли 2018 г. относно Националната програма за реформи на Унгария за 2018 г. и съдържаща становище на Съвета относно програмата за конвергенция на Унгария за 2018 г. (OВ C 320, 10.9.2018 г., стр.72).

                     (5)

                        https://ec.europa.eu/info/files/hungary-report-council-recommendations-under-significant-deviation-procedure_en


               ЕВРОПЕЙСКА КОМИСИЯ
            Брюксел, 20.12.2017
            COM(2017) 809 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Арабска република Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               В глобализирания свят, където тежката престъпност и тероризмът имат все по-често транснационално и поливалентно измерение, правоприлагащите органи следва да могат пълноценно да си сътрудничат с външни партньори, за да гарантират сигурността на гражданите. Поради това Европол следва да може да обменя лични данни с правоприлагащите органи на трети държави, доколкото това е необходимо за изпълнението на неговите задачи.

               След влизането в сила на Регламент 2016/794 на 1 май 2017 г.
                  1
                и съгласно Договора Комисията отговаря за воденето на преговори от името на Съюза с цел сключване на международни споразумения с трети държави за обмен на лични данни с Европол. Доколкото е необходимо за изпълнението на неговите задачи, Европол може да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

               Като се имат предвид политическата стратегия, очертана в Европейската програма за сигурност
                  2
               , заключенията на Съвета
                  3
                и Глобалната стратегия
                  4
               , както и оперативните нужди на правоприлагащите органи в целия ЕС и потенциалните ползи от по-тясното сътрудничество в тази област, Комисията смята за необходимо да започне в най-скоро време преговори с осемте държави, посочени в Единадесетия доклад за напредъка по създаването на ефективен и истински Съюз на сигурност
                  5
               .

               Комисията направи оценка на приоритетните държави, като взе предвид оперативните нужди на Европол. В Стратегията на Европол за периода 2016—2020 г. като приоритет за засилени партньорства е посочен Средиземноморският регион
                  6
               . Във Външната стратегия на Европол за периода 2017—2020 г. също се подчертава необходимостта от по-тясно сътрудничество между Европол и Близкия изток/Северна Африка (БИСА) поради настоящата терористична заплаха и предизвикателствата, свързани с миграцията
                  7
               .

               Европол няма сключени споразумения с нито една държава в този регион.

               Настоящата препоръка се отнася конкретно до преговорите с Египет, макар че сътрудничеството с всяка държава от БИСА трябва да се разглежда в контекста на региона като цяло. Нестабилността на региона в сегашния момент, и по-специално продължаващите конфликти в Либия, представлява значима дългосрочна заплаха за ЕС, на която трябва да се противодейства незабавно. Това се отнася както за ефективната борба с тероризма и свързаната с него организирана престъпност
                  8
               , така и за свързаните с миграцията предизвикателства, като например подпомагането на незаконната миграция и трафика на хора.  Сътрудничеството с местните правоприлагащи органи е от решаващо значение за справянето с тези предизвикателства.

               Политически контекст

               Египет е ключов партньор на ЕС и би могъл да изиграе важна роля за насърчаването на мира, просперитета и стабилността в региона на южните съседни държави. Общата рамка на сътрудничеството между ЕС и Египет е установена със Споразумението за асоцииране, което е в сила от 2004 г.
                  9

               Съобразно тази рамка и в съответствие с преразгледаната европейска политика за съседство
                  10
                през 2017 г. ЕС и Египет съгласуваха приоритетите, върху които ще се съсредоточи сътрудничеството между партньорите в периода 2017—2020 г.
                  11
                Приоритетите за партньорство включват укрепването на партньорството във външната политика и сътрудничеството в процеса на стабилизиране, най-вече в областта на доброто управление, правата на човека, сигурността и миграцията. Особено значение се отдава на сигурността и борбата с тероризма и с използващия насилие екстремизъм, както и на предотвратяването на радикализацията. Миграцията също попада в приоритетните области на сътрудничеството, като целта е да се работи както върху първопричините за незаконната миграция, така и върху стратегиите за управление на миграцията.

               ЕС и Египет потвърдиха, че е от техен взаимен интерес да засилят сътрудничеството в областта на сигурността и борбата с тероризма въз основа на предприетите действия след първата консултация на високо равнище относно борбата с тероризма, провела се през септември 2016 г., при която като потенциални области на сътрудничество бяха посочени предотвратяването на радикализацията, правоприлагането и съдебното сътрудничество, граничния контрол, откриването на взривни вещества, както и сигурността на въздухоплаването и летищата.

               ЕС и Египет са също така партньори в Глобалния форум за борба с тероризма и в Световната коалиция срещу Даеш.

               ЕС оказа подкрепа на египетските правоприлагащи и съдебни органи при прилагането на законодателството за борба с контрабандата от 2016 г. посредством съгласувана през март подробна работна програма. Египетските органи анализират понастоящем възможностите за бъдещо сътрудничество с Европейската агенция за гранична и брегова охрана.

               Оперативни нужди

               Въз основа на наличните данни за SOCTA от 2017 г.
                  12
                и TE-SAT от 2017 г.
                  13
               , посочените по-горе дискусии и наред с другото, вътрешните за Европол експертни знания сътрудничеството с Египет е необходимо най-вече за да се противодейства на следните тежки и организирани престъпни явления:

               Тероризъм: заплахата от Даеш и други терористични групи представлява сериозно предизвикателство за сигурността на Египет и ЕС, които бяха подложени на терористични нападения. Европейски и египетски терористи са пътували също така до зоните на конфликт с цел да се обучават и сражават. Особено безпокойство буди способността на терористичните групи да действат през границите, включително през Либия. По-тясното сътрудничество в областта на правоприлагането, включително обмена на лични данни, ще допринесе за разкриването и наказателното преследване на заподозрените в тероризъм и за предотвратяването на пътуванията с цел тероризъм (включително риска от проникване в миграционните потоци и преместването в други зони на конфликт), на терористичните злоупотреби с интернет и на финансирането на тероризма (включително връзката с организираната престъпност).

               Контрабанда на мигранти: решителните действия на египетските органи доведоха до значителен спад в броя на незаконно пристигащите в ЕС от Египет лица в сравнение с първата половина на 2016 г. Деликатното положение в Либия подчертава нуждата от непрекъснато тясно сътрудничество, включително оперативно сътрудничество, което ще бъде допълнително укрепено с диалога между ЕС и Египет по въпросите на миграцията, който ще започне през декември. От ефикасните и добре координирани контрабандни мрежи в Египет се възползват предимно граждани на Африканския рог, Судан и Египет. Сътрудничеството с египетските органи би било от полза и за разкриването на организирани престъпни групи, занимаващи се с документни измами, което е от особено значение в контекста на контрабандата на мигранти.

               Наркотици: въпреки че Египет не е сред основните държави — източници на незаконни наркотици или прекурсори, пазарът на хашиш и трамадол (опиоид, отпускан по лекарско предписание) в страната е значителен. Египет продължава да се счита за транзитна държава, като през последните две години са конфискувани големи количества хероин, превозван по море, най-вече в Близкия изток и Египет.

               Незаконен трафик на огнестрелни оръжия: нивата на престъпност и контрабандата на оръжия от Либия се увеличиха драстично след бунта през 2011 г. поради безредиците сред силите за сигурност, политическата нестабилност, несигурността и масовите бягства на затворници по време на бунта. Това е заплаха за сигурността както в краткосрочен, така и в дългосрочен план. Ето защо сътрудничеството с Египет представлява стратегически приоритет с цел да се намали потокът от незаконни огнестрелни оръжия към съседните му държави и да се предотврати незаконният трафик към ЕС чрез кораби контейнеровози, фериботи и по-малки плавателни съдове, пресичащи Средиземно море.

               Фалшифицирани стоки: основен източник на незаконни приходи са нарушенията на правата върху интелектуална собственост.

               2.ПРАВНИ ЕЛЕМЕНТИ НА ПРЕПОРЪКАТА

               С Регламент (ЕС) 2016/794 относно Агенцията на Европейския съюз за сътрудничество в областта на правоприлагането (Европол) се установява правната уредба на тази агенция, и по-специално нейните цели, задачи и материална компетентност, гаранциите за защита на данните и начините за сътрудничество с външни партньори.

               Настоящата препоръка е в съответствие с разпоредбите на Регламента за Европол.

               Целта на настоящата препоръка е Съветът да упълномощи Комисията да води преговорите за бъдещото споразумение от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               В съответствие с член 218 от Договора за функционирането на Европейския съюз Комисията е определена за преговарящ за Съюза за споразумението между Европейския съюз и Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Арабска република Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Регламент (ЕС) 2016/794 на Европейския парламент и на Съвета
                  14
                бе приет на 11 май 2016 г. и се прилага от 1 май 2017 г.

               (2)С посочения регламент, и по-специално с член 25 от него, се установяват правилата за предаване на лични данни от Агенцията на Европейския съюз за сътрудничество в областта на правоприлагането (Европол) на трети държави и международни организации. Европол може да предава лични данни на орган на трета държава въз основа на международно споразумение, сключено между Съюза и тази трета държава съгласно член 218 от ДФЕС, което предоставя достатъчни гаранции по отношение на защитата на личния живот и на основните права и свободи на физическите лица.

               (3)Следва да започнат преговори с цел сключването на такова споразумение между Европейския съюз и Арабска република Египет.

               (4)Споразумението следва да зачита основните права и да спазва принципите, признати от Хартата на основните права на Европейския съюз, а именно правото на личен и семеен живот, признато в член 7 от Хартата, правото на защита на личните данни, признато в член 8 от Хартата, и правото на ефективни правни средства за защита и на справедлив съдебен процес, признато в член 47 от Хартата. Споразумението следва да се прилага в съответствие с тези права и принципи,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, споразумение между Европейския съюз и Арабска република Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

                     (2)

                        COM(2015) 185 final.

                     (3)

                        Документ № 10384/17 на Съвета от 19 юни 2017 г.

                     (4)

                        Обща визия, общи действия: по-силна Европа — глобална стратегия за външната политика и политиката на сигурност на Европейския съюз
                  http://europa.eu/globalstrategy/en

                     (5)

                        COM(2017) 608 final.

                     (6)

                        Стратегия на Европол за периода 2016—2020 г., приета от управителния съвет на Европол на 1 декември 2015 г.,
                  https://www.europol.europa.eu/publications-documents/europol-strategy-2016-2020

                     (7)

                        Външна стратегия на Европол за периода 2017—2020 г., приета от управителния съвет на Европол на 13 декември 2016 г., EDOC#865852v3.

                     (8)

                        Според Европол престъпленията, свързани с организираната престъпност в региона, включват незаконен трафик на огнестрелни оръжия, трафик на наркотици, финансови престъпления, включително изпиране на пари, и престъпления в кибернетичното пространство.

                     (9)

                  http://eeas.europa.eu/node/8200_en

                     (10)

                  http://eeas.europa.eu/node/8201_en

                     (11)

                  https://eeas.europa.eu/sites/eeas/files/eu-egypt-pps.pdf

                     (12)

                  https://www.europol.europa.eu/socta/2017

                     (13)

                  https://www.europol.europa.eu/sites/default/files/documents/tesat2017.pdf

                     (14)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел,20.12.2017
            COM(2017) 809 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Арабска република Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма

               ПРИЛОЖЕНИЕ

               Указания за водене на преговори за споразумение между Европейския съюз и Арабска република Египет относно обмена на лични данни между Агенцията на Европейския съюз за сътрудничество в областта на правоприлагането (Европол) и египетските компетентни органи за борба с тежката престъпност и тероризма

               В хода на преговорите Комисията следва да се стреми към постигане на целите, изложени подробно по-долу.

               (1)Целта на споразумението е да се осигури правното основание за предаването на лични данни между съответно Европол и компетентните органи на Египет, за да се подпомогнат и засилят действията на компетентните органи на тази държава и на държавите членки, както и тяхното взаимно сътрудничество за предотвратяване на тежката международна престъпност и тероризма и за борба с тях, като същевременно се осигурят подходящи гаранции по отношение на защитата на правото на неприкосновеност на личния живот, личните данни и основните права и свободи на физическите лица.

               (2)За да се гарантира спазването на принципа на ограничаване в рамките на целта, сътрудничеството по линия на споразумението е свързано единствено с престъпленията и свързаните престъпления от компетентността на Европол в съответствие с член 3 от Регламент 2016/794 (наричани заедно по-нататък „престъпленията“). По-конкретно, сътрудничеството следва да бъде съсредоточено върху борбата с тероризма и предотвратяването на радикализацията, върху противодействието на организираната престъпност, и по-специално на контрабандата на мигранти, трафика на наркотици и незаконния трафик на огнестрелни оръжия и фалшифицирани стоки, и върху борбата с киберпрестъпността.

               (3)В споразумението трябва да се посочат ясно и точно необходимите гаранции и мерки за контрол при обмена на лични данни между Европол и египетските компетентни органи по отношение на защитата на личните данни и на основните права и свободи на физическите лица, независимо от тяхната националност и място на пребиваване.

               По-специално:

               а)Целите на обработването на лични данни от страните в контекста на споразумението трябва да бъдат посочени точно и ясно и не трябва да надхвърлят необходимото във всеки отделен случай за предотвратяването на и борбата с тероризма и престъпленията, посочени в споразумението.

               б)Личните данни, предадени от Европол в съответствие със споразумението, трябва да се обработват добросъвестно, на легитимно основание и само за целите, за които са били предадени. В споразумението трябва да се предвиди възможността при предаването на данните Европол да посочва дали съществуват ограничения за достъпа до тях или за използването им, включително що се отнася до предаването, заличаването или унищожаването им. Личните данни трябва да са адекватни, релевантни и ограничени до необходимото във връзка с тази цел. Те трябва да са точни и актуални. Те не трябва да се съхраняват за по-дълго време, отколкото е необходимо за целите, за които са били предадени.

               в)На Европол се забранява предаването на лични данни, разкриващи расов или етнически произход, политически възгледи, религиозни или философски убеждения или членство в синдикални организации, както и на генетични данни и данни за здравословното състояние и сексуалния живот, освен ако това не е строго необходимо и пропорционално в отделни случаи за предотвратяването на или борбата с престъпленията, посочени в споразумението, и при наличието на подходящи гаранции. Освен това в споразумението следва да се предвидят конкретни гаранции във връзка с предаването на лични данни на жертви на престъпления, свидетели или други лица, които могат да предоставят информация относно престъпления, както и на ненавършили пълнолетие лица.

               г)Споразумението трябва да гарантира приложими права на лицата, чиито лични данни се обработват, чрез определяне на правила за правото на достъп до тези данни, коригирането и изтриването им, включително конкретните основания, при които са възможни всякакви необходими и пропорционални ограничения. Споразумението също така трябва да гарантира приложими права на административна и съдебна защита на всяко лице, чиито данни се обработват по силата на споразумението, и да гарантира ефективни средства за правна защита.

               д)В споразумението трябва да се определят правилата относно съхранението, преразглеждането, коригирането и заличаването на лични данни, както и за воденето на отчетност за целите на регистрирането и документирането, а също и относно информацията, която да се предоставя на физическите лица. В него следва също така да се предвидят гаранции по отношение на автоматизираното обработване на лични данни.

               е)В споразумението трябва да се посочат критериите, въз основа на които се указват надеждността на източника и точността на данните.

               ж)В споразумението трябва да се предвиди задължението да се гарантира сигурността на личните данни посредством подходящи технически и организационни мерки, включително като се позволява само на упълномощени лица да имат достъп до личните данни. В споразумението трябва да се предвиди също така задължението за уведомяване в случай на нарушение на сигурността на личните данни, което засяга данни, предадени по силата на споразумението.

               з)Последващите предавания на информация от компетентните органи на Египет на други органи в Египет трябва да е разрешено единствено за целите на споразумението и при спазване на подходящи условия и гаранции.

               и)Същите условия като посочените в буква з) трябва да се прилагат и за последващото предаване на информация от компетентните органи на Египет до органите на трета държава, с допълнителното изискване, че подобни последващи предавания трябва да са разрешени само по отношение на трети страни, на които Европол има право да предава лични данни въз основа на член 25, параграф 1 от Регламент (ЕС) 2016/794.

               й)Споразумението трябва да предвижда система за надзор от страна на един или няколко независими публични органа, отговорни за защитата на личните данни и разполагащи с ефективни правомощия за разследване и намеса, за да упражняват надзор над публичните органи на Египет, които използват личните данни/обменената информация, както и за да встъпват в съдебни производства. По-специално, независимите органи трябва да разполагат с правомощия за разглеждането на жалби, подадени от физически лица във връзка с използването на техните лични данни. Публичните органи, които използват лични данни, трябва да са отговорни за спазването на правилата за защита на личните данни по силата на споразумението.

               (4)В споразумението трябва да се предвиди ефективен механизъм за уреждане на спорове, свързани с неговото тълкуване и прилагане, за да се гарантира, че страните спазват взаимно договорените правила.

               (5)В споразумението трябва да се съдържа разпоредба относно влизането му в сила и валидността му, както и разпоредба, съгласно която всяка от страните да може да го прекрати или да спре действието му.

               (6)Ако е необходимо, в споразумението може да се включи клауза относно неговото териториално приложение.

               (7)В споразумението може да се предвидят разпоредби относно мониторинга и периодичната оценка на споразумението.

               (8)В контекста на преговорите Комисията трябва да насърчи присъединяването на Египет към Конвенцията на Съвета на Европа за защита на лицата при автоматизираната обработка на лични данни (т.нар. „Конвенция № 108“).

               (9)Споразумението трябва да бъде еднакво автентично на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език и трябва да съдържа езикова клауза за тази цел.


               ЕВРОПЕЙСКА КОМИСИЯ
            Брюксел, 20.12.2017
            COM(2017) 811 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               В глобализирания свят, където тежката престъпност и тероризмът имат все по-често транснационално и поливалентно измерение, правоприлагащите органи следва да могат пълноценно да си сътрудничат с външни партньори, за да гарантират сигурността на гражданите. Поради това Европол следва да може да обменя лични данни с правоприлагащите органи на трети държави, доколкото това е необходимо за изпълнението на неговите задачи.

               След влизането в сила на Регламент 2016/794 на 1 май 2017 г.
                  1
                и съгласно Договора Комисията отговаря за воденето на преговори от името на Съюза с цел сключване на международни споразумения с трети държави за обмен на лични данни с Европол. Доколкото е необходимо за изпълнението на неговите задачи, Европол може да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

               Като се имат предвид политическата стратегия, очертана в Европейската програма за сигурност
                  2
               , заключенията на Съвета
                  3
                и Глобалната стратегия
                  4
               , както и оперативните нужди на правоприлагащите органи в целия ЕС и потенциалните ползи от по-тясното сътрудничество в тази област, Комисията смята за необходимо да започне в най-скоро време преговори с осемте държави, посочени в Единадесетия доклад за напредъка по създаването на ефективен и истински Съюз на сигурност
                  5
               .

               Комисията направи оценка на приоритетните държави, като взе предвид оперативните нужди на Европол. В Стратегията на Европол за периода 2016—2020 г. като приоритет за засилени партньорства е посочен Средиземноморският регион
                  6
               . Във Външната стратегия на Европол за периода 2017—2020 г. също се подчертава необходимостта от по-тясно сътрудничество между Европол и Близкия изток/Северна Африка (БИСА) поради настоящата терористична заплаха и предизвикателствата, свързани с миграцията
                  7
               .

               Европол няма сключени споразумения с нито една държава в този регион.

               Настоящата препоръка се отнася конкретно до преговорите с Алжир, макар че сътрудничеството с всяка държава от БИСА трябва да се разглежда в контекста на региона като цяло. Нестабилността на региона в сегашния момент, и по-специално продължаващите конфликти в Либия и Сахел, представлява значима дългосрочна заплаха за ЕС, на която трябва да се противодейства незабавно. Това се отнася както за ефективната борба с тероризма и свързаната с него организирана престъпност
                  8
               , така и за свързаните с миграцията предизвикателства, като например подпомагането на незаконната миграция и трафика на хора. Сътрудничеството с местните правоприлагащи органи е от решаващо значение за справянето с тези предизвикателства.

               Политически контекст

               Алжир е партньор със стратегическо значение за ЕС както поради своето положение в района Магреб, така и поради своята роля на регионално равнище и в рамките на Африканския съюз. От стратегическа гледна точка Алжир има ключова позиция в Средиземноморието и е основен фактор за стабилизирането на региона на Сахара и Сахел. Страната е много активна в борбата с тероризма на своята територия.

               През март 2017 г. Съветът за асоцииране ЕС—Алжир прие приоритети за партньорство, сред които е засилването на диалога по въпросите на сигурността. Сред установените приоритети са миграцията и сигурността
                  9
               . През октомври 2017 г. ЕС и Алжир проведоха своя пръв неформален диалог на високо равнище относно борбата с тероризма и регионалната сигурност
                  10
               . Участниците в него изразиха своето желание да продължат усилията за засилване на двустранното сътрудничество в областта на сигурността и борбата с тероризма. По-конкретно, участниците посочиха областите от жизненоважно значение, за които сътрудничеството ще бъде от полза. Това са дерадикализирането, сътрудничеството между Европол и Алжир, борбата с организираната престъпност, включително незаконния трафик на огнестрелни оръжия и киберпрестъпността, борбата с финансирането на тероризма и съдебно-медицинските разследвания.

               Алжир и ЕС членуват в Глобалния форум за борба с тероризма. Един от регионалните центрове за високи постижения в областта на ХБРЯ, финансирани от ЕС, се намира в Алжир.

               Оперативни нужди

               Въз основа на наличните данни за SOCTA от 2017 г.
                  11
                и TE-SAT от 2017 г.
                  12
               , посочените по-горе дискусии и наред с другото, вътрешните за Европол експертни знания сътрудничеството с Алжир е необходимо най-вече за да се противодейства на следните престъпни явления:

               Тероризъм: терористичните групи, действащи в региона (включително Либия и Сахел) представляват заплаха както за Алжир, така и за ЕС. Освен за подобряване на представата за заплахата и на откриването на нови тенденции по-тясното сътрудничество, включващо обмена на лични данни, е необходимо, за да се противодейства на явлението „чуждестранни бойци терористи“ (в това число заподозрени с двойно гражданство или законно пребиваващи), както и за ефективното откриване, предотвратяване и наказателно преследване на пътуванията с цел тероризъм, терористичните злоупотреби с интернет, финансирането на тероризма и връзката с организираната престъпност.

               Контрабанда на мигранти: в Алжир се извършват организирани дейности за контрабанда на мигранти и страната продължава да е транзитна точка за незаконните мигранти по пътя им към ЕС, като продължава да съществува и риск от Южен Алжир да се пътува незаконно до Либия. Сътрудничеството с алжирските органи би било от полза и за разкриването на документни измами — престъпна дейност, свързана с контрабандата на мигранти.

               Незаконен трафик на огнестрелни оръжия: сегашната нестабилност в региона на Близкия изток/Северна Африка, и по-специално конфликтите в Либия и Сирия, води до значително увеличаване на трафика на огнестрелни оръжия в този регион. Това е заплаха за сигурността както в краткосрочен, така и в дългосрочен план. Освен това Алжир се намира на естествения път от и към региона Сахел. Ето защо контролът на алжирските граници представлява стратегически приоритет с цел да се намали потокът от незаконни огнестрелни оръжия към съседните държави и да се предотврати незаконният трафик към ЕС чрез кораби контейнеровози, фериботи и по-малки плавателни съдове, пресичащи Средиземно море.

               Трафик на наркотици: регионът на Близкия изток/Северна Африка (БИСА) е основен източник, транзитна точка и потребител на незаконни наркотици. Регионът влияе на и е отрицателно повлиян от злоупотребата с незаконни вещества и производството им, тъй като на север е налична стабилна клиентела, на юг се намира контрабандният маршрут през Сахел, а от изток на запад го пресича маршрутът на хероина.

               От 2000 г. насам в Алжир са регистрирани многобройни случаи на конфискация на хашиш. През 2016 г. по линия на финансираната от ЕС програма „Пътят на кокаина“ (компонент AIRCOP — проект за комуникация между летищата) в Алжир беше учредена като правоприлагащ орган съвместна специална група за възпиране на трафика на наркотици през летищата.

               2.ПРАВНИ ЕЛЕМЕНТИ НА ПРЕПОРЪКАТА

               С Регламент (ЕС) 2016/794 относно Агенцията на Европейския съюз за сътрудничество в областта на правоприлагането (Европол) се установява правната уредба на тази агенция, и по-специално нейните цели, задачи и материална компетентност, гаранциите за защита на данните и начините за сътрудничество с външни партньори.

               Настоящата препоръка е в съответствие с разпоредбите на Регламента за Европол.

               Целта на настоящата препоръка е Съветът да упълномощи Комисията да води преговорите за бъдещото споразумение от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               В съответствие с член 218 от Договора за функционирането на Европейския съюз Комисията е определена за преговарящ за Съюза за споразумението между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Регламент (ЕС) 2016/794 на Европейския парламент и на Съвета
                  13
                бе приет на 11 май 2016 г. и се прилага от 1 май 2017 г.

               (2)С посочения регламент, и по-специално с член 25 от него, се установяват правилата за предаване на лични данни от Агенцията на Европейския съюз за сътрудничество в областта на правоприлагането (Европол) на трети държави и международни организации. Европол може да предава лични данни на орган на трета държава въз основа на международно споразумение, сключено между Съюза и тази трета държава съгласно член 218 от ДФЕС, което предоставя достатъчни гаранции по отношение на защитата на личния живот и на основните права и свободи на физическите лица.

               (3)Следва да започнат преговори с цел сключването на такова споразумение между Европейския съюз и Алжирската народнодемократична република.

               (4)Споразумението следва да зачита основните права и да спазва принципите, признати от Хартата на основните права на Европейския съюз, а именно правото на личен и семеен живот, признато в член 7 от Хартата, правото на защита на личните данни, признато в член 8 от Хартата, и правото на ефективни правни средства за защита и на справедлив съдебен процес, признато в член 47 от Хартата. Споразумението следва да се прилага в съответствие с тези права и принципи,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, споразумение между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

                     (2)

                        COM(2015) 185 final.

                     (3)

                        Документ № 10384/17 на Съвета от 19 юни 2017 г.

                     (4)

                        Обща визия, общи действия: по-силна Европа — глобална стратегия за външната политика и политиката на сигурност на Европейския съюз
                  http://europa.eu/globalstrategy/en

                     (5)

                        COM(2017) 608 final.

                     (6)

                        Стратегия на Европол за периода 2016—2020 г., приета от управителния съвет на Европол на 1 декември 2015 г.,
                  https://www.europol.europa.eu/publications-documents/europol-strategy-2016-2020

                     (7)

                        Външна стратегия на Европол за периода 2017—2020 г., приета от управителния съвет на Европол на 13 декември 2016 г., EDOC#865852v3.

                     (8)

                        Според Европол престъпленията, свързани с организираната престъпност в региона, включват незаконен трафик на огнестрелни оръжия, трафик на наркотици, финансови престъпления, включително изпиране на пари, и престъпления в кибернетичното пространство.

                     (9)

                  http://www.consilium.europa.eu/en/press/press-releases/2017/03/13/eu-algeria

                     (10)

                  https://eeas.europa.eu/headquarters/headquarters-homepage/34285/node/34285_en

                     (11)

                  https://www.europol.europa.eu/socta/2017/

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел,20.12.2017
            COM(2017) 811 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма

               ПРИЛОЖЕНИЕ

               Указания за водене на преговори за споразумение между Европейския съюз и Алжирската народнодемократична република относно обмена на лични данни между Агенцията на Европейския съюз за сътрудничество в областта на правоприлагането (Европол) и алжирските компетентни органи за борба с тежката престъпност и тероризма

               В хода на преговорите Комисията следва да се стреми към постигане на целите, изложени подробно по-долу.

               (1)Целта на споразумението е да се осигури правното основание за предаването на лични данни между съответно Европол и компетентните органи на Алжир, за да се подпомогнат и засилят действията на компетентните органи на тази държава и на държавите членки, както и тяхното взаимно сътрудничество за предотвратяване на тежката международна престъпност и тероризма и за борба с тях, като същевременно се осигурят подходящи гаранции по отношение на защитата на правото на неприкосновеност на личния живот, личните данни и основните права и свободи на физическите лица.

               (2)За да се гарантира спазването на принципа на ограничаване в рамките на целта, сътрудничеството по линия на споразумението е свързано единствено с престъпленията и свързаните престъпления от компетентността на Европол в съответствие с член 3 от Регламент 2016/794 (наричани заедно по-нататък „престъпленията“). По-конкретно, сътрудничеството следва да бъде съсредоточено върху борбата с тероризма и предотвратяването на радикализацията, върху противодействието на организираната престъпност, и по-специално на контрабандата на мигранти, незаконния трафик на огнестрелни оръжия и трафика на наркотици, и върху борбата с киберпрестъпността.

               (3)В споразумението трябва да се посочат ясно и точно необходимите гаранции и мерки за контрол при обмена на лични данни между Европол и алжирските компетентни органи по отношение на защитата на личните данни и на основните права и свободи на физическите лица, независимо от тяхната националност и място на пребиваване.

               По-специално:

               а)Целите на обработването на лични данни от страните в контекста на споразумението трябва да бъдат посочени точно и ясно и не трябва да надхвърлят необходимото във всеки отделен случай за предотвратяването на и борбата с тероризма и престъпленията, посочени в споразумението.

               б)Личните данни, предадени от Европол в съответствие със споразумението, трябва да се обработват добросъвестно, на легитимно основание и само за целите, за които са били предадени. В споразумението трябва да се предвиди възможността при предаването на данните Европол да посочва дали съществуват ограничения за достъпа до тях или за използването им, включително що се отнася до предаването, заличаването или унищожаването им. Личните данни трябва да са адекватни, релевантни и ограничени до необходимото във връзка с тази цел. Те трябва да са точни и актуални. Те не трябва да се съхраняват за по-дълго време, отколкото е необходимо за целите, за които са били предадени.

               в)На Европол се забранява предаването на лични данни, разкриващи расов или етнически произход, политически възгледи, религиозни или философски убеждения или членство в синдикални организации, както и на генетични данни и данни за здравословното състояние и сексуалния живот, освен ако това не е строго необходимо и пропорционално в отделни случаи за предотвратяването на или борбата с престъпленията, посочени в споразумението, и при наличието на подходящи гаранции. Освен това в споразумението следва да се предвидят конкретни гаранции във връзка с предаването на лични данни на жертви на престъпления, свидетели или други лица, които могат да предоставят информация относно престъпления, както и на ненавършили пълнолетие лица.

               г)Споразумението трябва да гарантира приложими права на лицата, чиито лични данни се обработват, чрез определяне на правила за правото на достъп до тези данни, коригирането и изтриването им, включително конкретните основания, при които са възможни всякакви необходими и пропорционални ограничения. Споразумението също така трябва да гарантира приложими права на административна и съдебна защита на всяко лице, чиито данни се обработват по силата на споразумението, и да гарантира ефективни средства за правна защита.

               д)В споразумението трябва да се определят правилата относно съхранението, преразглеждането, коригирането и заличаването на лични данни, както и за воденето на отчетност за целите на регистрирането и документирането, а също и относно информацията, която да се предоставя на физическите лица. В него следва също така да се предвидят гаранции по отношение на автоматизираното обработване на лични данни.

               е)В споразумението трябва да се посочат критериите, въз основа на които се указват надеждността на източника и точността на данните.

               ж)В споразумението трябва да се предвиди задължението да се гарантира сигурността на личните данни посредством подходящи технически и организационни мерки, включително като се позволява само на упълномощени лица да имат достъп до личните данни. В споразумението трябва да се предвиди също така задължението за уведомяване в случай на нарушение на сигурността на личните данни, което засяга данни, предадени по силата на споразумението.

               з)Последващото предаване на информация от компетентните органи на Алжир на други органи в Алжир трябва да е разрешено единствено за целите на споразумението и при спазване на подходящи условия и гаранции.

               и)Същите условия като посочените в буква з) трябва да се прилагат и за последващото предаване на информация от компетентните органи на Алжир до органите на трета държава, с допълнителното изискване, че подобни последващи предавания трябва да са разрешени само по отношение на трети страни, на които Европол има право да предава лични данни въз основа на член 25, параграф 1 от Регламент (ЕС) 2016/794.

               й)Споразумението трябва да предвижда система за надзор от страна на един или няколко независими публични органа, отговорни за защитата на личните данни и разполагащи с ефективни правомощия за разследване и намеса, за да упражняват надзор над публичните органи на Алжир, които използват личните данни/обменената информация, както и за да встъпват в съдебни производства. По-специално, независимите органи трябва да разполагат с правомощия за разглеждането на жалби, подадени от физически лица във връзка с използването на техните лични данни. Публичните органи, които използват лични данни, трябва да са отговорни за спазването на правилата за защита на личните данни по силата на споразумението.

               (4)В споразумението трябва да се предвиди ефективен механизъм за уреждане на спорове, свързани с неговото тълкуване и прилагане, за да се гарантира, че страните спазват взаимно договорените правила.

               (5)В споразумението трябва да се съдържа разпоредба относно влизането му в сила и валидността му, както и разпоредба, съгласно която всяка от страните да може да го прекрати или да спре действието му.

               (6)Ако е необходимо, в споразумението може да се включи клауза относно неговото териториално приложение.

               (7)В споразумението може да се предвидят разпоредби относно мониторинга и периодичната оценка на споразумението.

               (8)В контекста на преговорите Комисията трябва да насърчи присъединяването на Алжир към Конвенцията на Съвета на Европа за защита на лицата при автоматизираната обработка на лични данни (т.нар. „Конвенция № 108“).

               (9)Споразумението трябва да бъде еднакво автентично на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език и трябва да съдържа езикова клауза за тази цел.


               ЕВРОПЕЙСКА КОМИСИЯ
            Брюксел, 20.12.2017
            COM(2017) 798 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Хашемитското кралство Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В глобализирания свят, където тежката престъпност и тероризмът имат все по-често транснационално и поливалентно измерение, правоприлагащите органи следва да могат пълноценно да си сътрудничат с външни партньори, за да гарантират сигурността на гражданите. Поради това Европол следва да може да обменя лични данни с правоприлагащите органи на трети държави, доколкото това е необходимо за изпълнението на неговите задачи.

               След влизането в сила на Регламент 2016/794 на 1 май 2017 г.
                  1
                и съгласно Договора Комисията отговаря за воденето на преговори от името на Съюза с цел сключване на международни споразумения с трети държави за обмен на лични данни с Европол. Доколкото е необходимо за изпълнението на неговите задачи, Европол може да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

               Като се имат предвид политическата стратегия, очертана в Европейската програма за сигурност
                  2
               , заключенията на Съвета
                  3
                и Глобалната стратегия
                  4
               , както и оперативните нужди на правоприлагащите органи в целия ЕС и потенциалните ползи от по-тясното сътрудничество в тази област, Комисията смята за необходимо да започне в най-скоро време преговори с осемте държави, посочени в Единадесетия доклад за напредъка по създаването на ефективен и истински Съюз на сигурност
                  5
               .

               Комисията направи оценка на приоритетните държави, като взе предвид оперативните нужди на Европол. В Стратегията на Европол за периода 2016—2020 г. като приоритет за засилени партньорства е посочен Средиземноморският регион
                  6
               . Във Външната стратегия на Европол за периода 2017—2020 г. също се подчертава необходимостта от по-тясно сътрудничество между Европол и Близкия изток/Северна Африка (БИСА) поради настоящата терористична заплаха и предизвикателствата, свързани с миграцията
                  7
               .

               Европол няма сключени споразумения с нито една държава в този регион.

               Настоящата препоръка се отнася конкретно до преговорите с Йордания, макар че сътрудничеството с всяка държава от БИСА трябва да се разглежда в контекста на региона като цяло. Нестабилността на региона в сегашния момент, и по-специално ситуацията в Сирия и Ирак, представлява значима дългосрочна заплаха за ЕС, на която трябва да се противодейства незабавно. Това се отнася както за ефективната борба с тероризма и свързаната с него организирана престъпност
                  8
               , така и за свързаните с миграцията предизвикателства, като например подпомагането на незаконната миграция и трафика на хора. Сътрудничеството с местните правоприлагащи органи е от решаващо значение за справянето с тези предизвикателства.

               Същевременно въз основа на техническите диалози за определяне на общи действия за подобряване на обмена на информация и съвместните оперативни действия за правоприлагане ЕС вече е съгласувал с Йордания списък с действия за засилване на сътрудничеството между съответните правоприлагащи служби, за осигуряване на помощ за изграждане на капацитет по линия на съответните регионални и/или двустранни програми и за разработване на оперативни действия в съответствие със съвместно съгласувана рамка
                  9
               . Йордания изрази интерес да сътрудничи на правоприлагащите служби на ЕС в борбата с тероризма, по-специално чрез обучения на CEPOL и работа, свързана с финансирането на тероризма. Този обмен на информация обаче не включва предаването на лични данни.

               Политически контекст

               Йордания е ключов партньор на ЕС, най-вече поради ролята си за насърчаването на стабилността, умереността и междуверската толерантност в Близкия изток. Партньорството между ЕС и Йордания е стабилно и обхваща многобройни сектори, като от 2002 г. насам се подкрепя от споразумение за асоцииране (напреднал статут от 2010 г.).

               Йордания е изправена пред тежки предизвикателства, свързани с икономиката, социалните въпроси и сигурността. По-конкретно, Йордания дава подслон на над 650 000 регистрирани сирийски бежанци (около 10 % от йорданското население преди кризата в Сирия), както и на бежанци от други народности.

               През декември 2016 г. ЕС и Йордания приеха приоритети за партньорство между ЕС и Йордания и Пакта между ЕС и Йордания за периода 2016—2018 г. Чрез приоритетите за партньорство ЕС и Йордания потвърдиха желанието си да укрепят още повече взаимните ангажименти, като установят стратегическа програма за действие, един от стълбовете на която е засилването на сътрудничеството за регионална стабилност и сигурност, включително борбата с тероризма. По-специално, ЕС и Йордания се ангажираха да засилят конкретното сътрудничество и обмена на информация в отговор на предизвикателствата, поставяни от тероризма, използващия насилие екстремизъм и радикализацията, в рамките на върховенството на закона.

               Пактът между ЕС и Йордания съдържа взаимни ангажименти, чрез които двете страни ще изпълнят обещанията, дадени през февруари 2016 г. по време на Лондонската конференция за подкрепа на Сирия и региона. Тези ангажименти бяха потвърдени на Брюкселската конференция за подкрепа на бъдещето на Сирия и региона, провела се на 5 април 2017 г., включително с цел да се повиши устойчивостта на Йордания, като се имат предвид последиците от сирийската криза.

               На провелия се на 15 март 2016 г. работен семинар между ЕС и Йордания относно борбата с тероризма и повишаването на сигурността, посочен в Пакта между ЕС и Йордания, двете страни се споразумяха да продължат работата в три области: борба с използващия насилие екстремизъм; борба с финансирането на тероризма; сигурност на въздухоплаването и границите, включително чрез участието на специализираните агенции на ЕС. ЕС и Йордания се споразумяха също така да засилят сътрудничеството с цел справяне с предизвикателствата, свързани с трафика на хора, чуждестранните бойци терористи и контрабандата на огнестрелно оръжие.

               ЕС и Йордания са освен това партньори в Глобалния форум за борба с тероризма
                  10
                и в Световната коалиция срещу Даеш. Един от регионалните центрове за високи постижения в областта на ХБРЯ, финансирани от ЕС, се намира в Аман.

               Оперативни нужди

               Въз основа на данните в SOCTA от 2017 г.
                  11
                и TE-SAT от 2017 г.
                  12
               , посочените по-горе дискусии и наред с другото, вътрешните за Европол експертни знания сътрудничеството с Йордания е необходимо най-вече за да се противодейства на следните престъпни явления:

               Тероризъм: дестабилизирането на Сирия и Ирак и разпростирането на Даеш и други терористични групи представляват пряка заплаха за сигурността на Йордания и ЕС, които са мишена за терористичните групи. Европейски и йордански терористи са пътували до Сирия, Ирак и други зони на конфликт с цел да се обучават и сражават. По-тясното сътрудничество в областта на правоприлагането, включително обмена на лични данни, ще допринесе за разкриването и наказателното преследване на заподозрените в тероризъм и за предотвратяването на пътуванията с цел тероризъм (включително риска от проникване в миграционните потоци и преместването в други зони на конфликт) и на финансирането на тероризма (включително връзката с организираната престъпност).

               Трафик на огнестрелни оръжия: ЕС и Йордания си сътрудничат в областта на огнестрелните оръжия и съгласуваха работна програма, включваща обмен на най-добри практики, обучение и изграждане на капацитет. Тъй като сътрудничеството става все по-интензивно, подобряването на обмена на информация и последващите разследвания става още по-наложително. Като съседка на Сирия Йордания може да играе важна роля в предотвратяването на внасянето на огнестрелни оръжия в зоните на въоръжен конфликт и да гарантира залавянето на незаконни пратки, по-специално по пътя им обратно към ЕС.

               Свързани с миграцията предизвикателства: съществуват редица свързани с миграцията предизвикателства, породени от продължаващия конфликт в Сирия. В районите, намиращи се в близост до бежанските лагери и до границата със Сирия, е възможен трафик на оръжие и хора, както и с цел сексуална експлоатация. Съществуват опасения, че значителен брой сирийски деца са изложени на риск и са уязвими спрямо експлоатация от страна на организираната престъпност, тъй като достъпът им до основни услуги, като училищното образование, е много ограничен.

               Трафик на наркотици: регионът на Близкия изток/Северна Африка (БИСА) е основен източник, транзитна точка и потребител на незаконни наркотици. Регионът влияе на и е отрицателно повлиян от злоупотребата с незаконни вещества и производството им, тъй като на север е налична стабилна клиентела, а от изток на запад го пресича маршрутът на хероина. През 2016 г. по линия на финансираната от ЕС програма „Пътят на кокаина“ (компонент AIRCOP — проект за комуникация между летищата) в Йордания беше учредена като правоприлагащ орган съвместна специална група за възпиране на трафика на наркотици през летищата.

               2.ПРАВНИ ЕЛЕМЕНТИ НА ПРЕПОРЪКАТА

               С Регламент (ЕС) 2016/794 относно Агенцията на Европейския съюз за сътрудничество в областта на правоприлагането (Европол) се установява правната уредба на тази агенция, и по-специално нейните цели, задачи и материална компетентност, гаранциите за защита на данните и начините за сътрудничество с външни партньори.

               Настоящата препоръка е в съответствие с разпоредбите на Регламента за Европол.

               Целта на настоящата препоръка е Съветът да упълномощи Комисията да води преговорите за бъдещото споразумение от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               В съответствие с член 218 от Договора за функционирането на Европейския съюз Комисията е определена за преговарящ за Съюза за споразумението между Европейския съюз и Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Хашемитското кралство Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Регламент (ЕС) 2016/794 на Европейския парламент и на Съвета
                  13
                бе приет на 11 май 2016 г. и се прилага от 1 май 2017 г.

               (2)С посочения регламент, и по-специално с член 25 от него, се установяват правилата за предаване на лични данни от Агенцията на Европейския съюз за сътрудничество в областта на правоприлагането (Европол) на трети държави и международни организации. Европол може да предава лични данни на орган на трета държава въз основа на международно споразумение, сключено между Съюза и тази трета държава съгласно член 218 от ДФЕС, което предоставя достатъчни гаранции по отношение на защитата на личния живот и на основните права и свободи на физическите лица.

               (3)Следва да започнат преговори с цел сключването на такова споразумение между Европейския съюз и Хашемитското кралство Йордания.

               (4)Споразумението следва да зачита основните права и да спазва принципите, признати от Хартата на основните права на Европейския съюз, а именно правото на личен и семеен живот, признато в член 7 от Хартата, правото на защита на личните данни, признато в член 8 от Хартата, и правото на ефективни правни средства за защита и на справедлив съдебен процес, признато в член 47 от Хартата. Споразумението следва да се прилага в съответствие с тези права и принципи.

               (5)

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, споразумение между Европейския съюз и Хашемитското кралство Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

                     (2)

                        COM(2015) 185 final.

                     (3)

                        Документ № 10384/17 на Съвета от 19 юни 2017 г.

                     (4)

                        Обща визия, общи действия: по-силна Европа — глобална стратегия за външната политика и политиката на сигурност на Европейския съюз
                  http://europa.eu/globalstrategy/en

                     (5)

                        COM(2017) 608 final.

                     (6)

                        Стратегия на Европол за периода 2016—2020 г., приета от управителния съвет на Европол на 1 декември 2015 г.,
                  https://www.europol.europa.eu/publications-documents/europol-strategy-2016-2020

                     (7)

                        Външна стратегия на Европол за периода 2017—2020 г., приета от управителния съвет на Европол на 13 декември 2016 г., EDOC#865852v3.

                     (8)

                        Според Европол престъпленията, свързани с организираната престъпност в региона, включват незаконен трафик на огнестрелни оръжия, трафик на наркотици, финансови престъпления, включително изпиране на пари, и престъпления в кибернетичното пространство.

                     (9)

                        Няколко инициативи в тази област са включени в приоритета за огнестрелните оръжия като част от цикъла на политиката на ЕС за борба с организираната и тежката международна престъпност, както и в съобщението „Изпълнение на Европейската програма за сигурност: план за действие на ЕС относно незаконния трафик и използване на огнестрелни оръжия и взривни вещества“ от 2.12.2015 г., COM(2015) 624 final.

                     (10)

                        Йордания е съпредседател на Работната група по въпросите на чуждестранните бойци терористи.

                     (11)

                  https://www.europol.europa.eu/socta/2017

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел,20.12.2017
            COM(2017) 798 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Хашемитското кралство Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма

               ПРИЛОЖЕНИЕ

               Указания за водене на преговори за споразумение между Европейския съюз и Хашемитското кралство Йордания относно обмена на лични данни между Агенцията на Европейския съюз за сътрудничество в областта на правоприлагането (Европол) и йорданските компетентни органи за борба с тежката престъпност и тероризма

               В хода на преговорите Комисията следва да се стреми към постигане на целите, изложени подробно по-долу.

               (1)Целта на споразумението е да се осигури правното основание за предаването на лични данни между съответно Европол и компетентните органи на Йордания, за да се подпомогнат и засилят действията на компетентните органи на тази държава и на държавите членки, както и тяхното взаимно сътрудничество за предотвратяване на тежката международна престъпност и тероризма и за борба с тях, като същевременно се осигурят подходящи гаранции по отношение на защитата на правото на неприкосновеност на личния живот, личните данни и основните права и свободи на физическите лица.

               (2)За да се гарантира спазването на принципа на ограничаване в рамките на целта, сътрудничеството по линия на споразумението е свързано единствено с престъпленията и свързаните престъпления от компетентността на Европол в съответствие с член 3 от Регламент 2016/794 (наричани заедно по-нататък „престъпленията“). По-конкретно, сътрудничеството следва да бъде съсредоточено върху борбата с тероризма и предотвратяването на радикализацията, върху противодействието на организираната престъпност, и по-специално на незаконния трафик на огнестрелни оръжия, контрабандата на мигранти и трафика на наркотици, и върху борбата с киберпрестъпността.

               (3)В споразумението трябва да се посочат ясно и точно необходимите гаранции и мерки за контрол при обмена на лични данни между Европол и йорданските компетентни органи по отношение на защитата на личните данни и на основните права и свободи на физическите лица, независимо от тяхната националност и място на пребиваване.

               По-специално:

               а)Целите на обработването на лични данни от страните в контекста на споразумението трябва да бъдат посочени точно и ясно и не трябва да надхвърлят необходимото във всеки отделен случай за предотвратяването на и борбата с тероризма и престъпленията, посочени в споразумението.

               б)Личните данни, предадени от Европол в съответствие със споразумението, трябва да се обработват добросъвестно, на легитимно основание и само за целите, за които са били предадени. В споразумението трябва да се предвиди възможността при предаването на данните Европол да посочва дали съществуват ограничения за достъпа до тях или за използването им, включително що се отнася до предаването, заличаването или унищожаването им. Личните данни трябва да са адекватни, релевантни и ограничени до необходимото във връзка с тази цел. Те трябва да са точни и актуални. Те не трябва да се съхраняват за по-дълго време, отколкото е необходимо за целите, за които са били предадени.

               в)На Европол се забранява предаването на лични данни, разкриващи расов или етнически произход, политически възгледи, религиозни или философски убеждения или членство в синдикални организации, както и на генетични данни и данни за здравословното състояние и сексуалния живот, освен ако това не е строго необходимо и пропорционално в отделни случаи за предотвратяването на или борбата с престъпленията, посочени в споразумението, и при наличието на подходящи гаранции. Освен това в споразумението следва да се предвидят конкретни гаранции във връзка с предаването на лични данни на жертви на престъпления, свидетели или други лица, които могат да предоставят информация относно престъпления, както и на ненавършили пълнолетие лица.

               г)Споразумението трябва да гарантира приложими права на лицата, чиито лични данни се обработват, чрез определяне на правила за правото на достъп до тези данни, коригирането и изтриването им, включително конкретните основания, при които са възможни всякакви необходими и пропорционални ограничения. Споразумението също така трябва да гарантира приложими права на административна и съдебна защита на всяко лице, чиито данни се обработват по силата на споразумението, и да гарантира ефективни средства за правна защита.

               д)В споразумението трябва да се определят правилата относно съхранението, преразглеждането, коригирането и заличаването на лични данни, както и за воденето на отчетност за целите на регистрирането и документирането, а също и относно информацията, която да се предоставя на физическите лица. В него следва също така да се предвидят гаранции по отношение на автоматизираното обработване на лични данни.

               е)В споразумението трябва да се посочат критериите, въз основа на които се указват надеждността на източника и точността на данните.

               ж)В споразумението трябва да се предвиди задължението да се гарантира сигурността на личните данни посредством подходящи технически и организационни мерки, включително като се позволява само на упълномощени лица да имат достъп до личните данни. В споразумението трябва да се предвиди също така задължението за уведомяване в случай на нарушение на сигурността на личните данни, което засяга данни, предадени по силата на споразумението.

               з)Последващото предаване на информация от компетентните органи на Йордания на други органи в Йордания трябва да е разрешено единствено за целите на споразумението и при спазване на подходящи условия и гаранции.

               и)Същите условия като посочените в буква з) трябва да се прилагат и за последващото предаване на информация от компетентните органи на Йордания до органите на трета държава, с допълнителното изискване, че подобни последващи предавания трябва да са разрешени само по отношение на трети страни, на които Европол има право да предава лични данни въз основа на член 25, параграф 1 от Регламент (ЕС) 2016/794.

               й)Споразумението трябва да предвижда система за надзор от страна на един или няколко независими публични органа, отговорни за защитата на личните данни и разполагащи с ефективни правомощия за разследване и намеса, за да упражняват надзор над публичните органи на Йордания, които използват личните данни/обменената информация, както и за да встъпват в съдебни производства. По-специално, независимите органи трябва да разполагат с правомощия за разглеждането на жалби, подадени от физически лица във връзка с използването на техните лични данни. Публичните органи, които използват лични данни, трябва да са отговорни за спазването на правилата за защита на личните данни по силата на споразумението.

               (4)В споразумението трябва да се предвиди ефективен механизъм за уреждане на спорове, свързани с неговото тълкуване и прилагане, за да се гарантира, че страните спазват взаимно договорените правила.

               (5)В споразумението трябва да се съдържа разпоредба относно влизането му в сила и валидността му, както и разпоредба, съгласно която всяка от страните да може да го прекрати или да спре действието му.

               (6)Ако е необходимо, в споразумението може да се включи клауза относно неговото териториално приложение.

               (7)В споразумението може да се предвидят разпоредби относно мониторинга и периодичната оценка на споразумението.

               (8)В контекста на преговорите Комисията трябва да насърчи присъединяването на Йордания към Конвенцията на Съвета на Европа за защита на лицата при автоматизираната обработка на лични данни (т.нар. „Конвенция № 108“).

               (9)Споразумението трябва да бъде еднакво автентично на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език и трябва да съдържа езикова клауза за тази цел.